作者：周邦彦
词牌/韵律：风流子

paragraphs: 枫林凋晚叶，关河迥，楚客惨将归。
望一川暝霭，雁声哀怨，半规凉月，人影参差。
酒醒后，泪花销凤蜡，风幕卷金泥。
砧杵韵高，唤回残梦，绮罗香减，牵起馀悲。
亭皋分襟地，难拚处、偏是掩面牵衣。
何况怨怀长结，重见无期。
想寄恨书中，银钩空满，断肠声里，玉筋还垂。
多少暗愁密意，唯有天知。